《依韵和宋中道见寄》
宋代·梅尧臣

岁在涒滩初别子，子适广平裨郡理。
廉颇台倾有遗址，今逢四郡弓久弛。
时不用兵皆乐乡，念我贫居天子庠。
抱经临案空循行，貌垢不洗颜苍苍。
得时少壮相揄扬，独行无侣心浶浪。
肠如辘轳转井床，内饥外寒肤粟芒，
若此煎炒何心肠。王都浩浩多球琅，
怀珉安可争焜煌。旧朋升腾皆俊良，
殁不发语生括囊。巍巍尧舜开明堂，
大调金石来凤皇。鸳鸯戟翼郡在梁，
福禄其宜无不臧。已甘老死填沟隍，
殭尸阖棺犹目张。仲尼生世尚徨徨，
岂能强聒争跄跄。未由见子举以觞，
北望大河衣袂攘。牢牛横汉不服箱，
欲往乘车无可当。天驷有星名曰房，
又欲乘马行幽荒。牛虽蹄莹马眼光，
既不我驾路阻长。我怀炳炳何日忘，
半夜揽琴弹履霜。写意缄辞无雁将，
低云作雪正苍茫。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。